Under trækroner og fuglefløjt i Øland Skov ved Brovst viser Mette Glarborg families kommende gravplads frem. De har reserveret træ nummer et, som har udsigt ud over fjorden. -	Jeg synes, det er et smukt træ, og vi var enige om det, min mand og jeg. Så her skal vi ligge, siger hun. I alt står 137 træer i Øland Skov klar. Alle skal de bruges som gravpladser for dem, der ønsker et alternativ til kirkegårdsbegravelsen. Ved hvert træ er der plads til mellem 12 og 30 urner. -	Her er det jo vedligeholdelsesfrit. Der må ikke lægges blomster eller gøres noget andet, så det er meget lettere for de pårørende og efterladte, siger Mette Glarborg. Skovgravpladsen er den første nord for fjorden Det er Mette Glarborg selv, der nu lader omkring tre hektar af hendes skov omdanne til gravpladser. Dermed er gravpladsen på Øland den allerførste nord for fjorden. Det har længe været hendes ønske, og nu har både Kirkeministeriet og Jammerbugt Kommune givet tilladelse. -	Den største glæde er jo at kunne give. Og nu har jeg givet folk muligheden for at komme ud i skoven. Det betyder da meget for mig, hvis jeg kan være med til at gøre noget godt for andre, siger hun. Selvom begravelsespladsen først blev officielt indviet tirsdag, så har 40 personer allerede nu reserveret plads. Nogle af pladserne er endda allerede taget i brug. -	Jeg er tilfreds med efterspørgslen. Absolut. Jeg oplever stor interesse, og det er fra flere forskellige. De første der reserverede plads herude er fra egnen og har derfor et forhold til området. Men der er også flere udefra, som har booket en plads, siger Mette Glarborg. Bryde et tabu Mette Glarborg oplever, at flere kan have svært ved at tale om døden, fordi det for mange er sørgeligt og trist. Men hun håber, at hun ved de nye gravpladser måske kan være med til at rykke ved nordjydernes opfattelse af døden. -	Det er jo et tabuemne et eller andet sted. Men der er mange mennesker, der også får øjnene op for, at det ikke behøves at være søgerligt nu, siger hun. En skovbegravelsesplads koster cirka det samme, som en urneplads på en kirkegård i Jammerbugt Kommune.
Efter længere tids ønske blev skovbegravelsespladsen i Øland Skov indviet tirsdag.